
Zadeva: Poročilo o izvedbi posebnega nadzora na področju sledljivosti jajc
Uprava za varno hrano, veterinarstvo in varstvo rastlin je v mesecu oktobru in novembru 2025 izvajala poseben nadzor sledljivosti jajc. Nadzor je bil izveden pri registriranih rejcih kokoši nesnic, ki nimajo lastnega pakirnega centra, ter v pakirnih centrih za jajca (PCJ).
V okviru posebnega nadzora so uradni veterinarji preverili naslednje:
1. V pakirnih centrih za jajca:

· higiensko-tehnično stanje PCJ,

· sistem sledljivosti in vodenje evidenc v skladu z Uredbo (ES) št. 178/2002 ter Uredbama (EU) 2023/2465 in 2023/2466 za izbrane primarne proizvajalce jajc (PPJ),

· označevanje pakiranj z jajci, ki se vračajo PPJ,

· dokumentacijo o prejemu in izdaji označenih jajc za PPJ, vključene v poostren nadzor.
2. Pri registriranih rejcih kokoši nesnic oziroma primarnih proizvajalcih jajc:

· način dajanja jajc na trg (neposredna prodaja, prodaja na tržnici, prodaja drugim maloprodajnim obratom),

· pogodbeno razmerje s PCJ glede razvrščanja jajc,

· vodenje evidenc o načinih reje (vselitev, število in starost kokoši, oddaja oziroma zakol, dnevna proizvodnja ter oddaja jajc v PCJ ali drugim kupcem z navedbo poslovnih partnerjev),

· ustrezno označevanje transportnih pakiranj z jajci, namenjenimi v PCJ (ime in naslov proizvajalca, oznaka proizvajalca, količina ali masa jajc, datum oziroma obdobje znesitve ter datum odpreme),

· pregled dokumentacije, iz katere je moralo biti razvidno:

· število lotov in količina jajc, oddanih v PCJ v obdobju od 1. 7. 2025 do 15. 10. 2025,

· količina jajc iz istega obdobja, vrnjenih iz PCJ,

· količina jajc, prodanih drugim obratom ali na tržnici, ter način njihovega označevanja.

Na podlagi dokumentacije, pridobljene v PCJ, je bila opravljena primerjava s podatki in evidencami, pridobljenimi pri nadzoru rejca kokoši nesnic, z namenom preverjanja sledljivosti, količinske skladnosti in pravilnosti označevanja.

UGOTOVITVE
Poseben nadzor je bil izveden v treh pakirnih centrih za jajca ter pri petih registriranih rejcih kokoši nesnic.
V pakirnih centrih za jajca neskladnosti niso bile ugotovljene.
· Neskladnosti so bile ugotovljene pri enem rejcu kokoši nesnic, in sicer:

· Na tržnici je bilo ugotovljeno, da rejec prodaja jajca v embalažni enoti, na kateri je bil naveden pakirni center za jajca (PCJ), ki je sicer prejemal jajca navedenega rejca, vendar mu jih po sortiranju in pakiranju ni vračal.

· Iz pregledane dokumentacije je bilo razvidno, da je rejec jajca dobavljal tudi drugim maloprodajnim obratom, med drugim gostilnam in vrtcem, pri čemer je bila na embalaži navedena identifikacijska oznaka zgoraj navedenega PCJ.
· Pri primerjavi podatkov o številu znesenih in prodanih jajc je bilo ugotovljeno neskladje, saj je število prodanih jajc presegalo število evidentiranih znesenih jajc. 
· Ugotovljeno je bilo, da evidenca dnevne proizvodnje ni bila vodena, prav tako pa podatki, predloženi ob nadzoru, niso odražali dejanskega stanja.

· Ugotovljena je bila prenaseljenost kokoši v hlevih.

· Vsa jajca so bila žigosana z isto številko hleva, kljub temu, da so jajca izvirala iz različnih hlevov.

· Dobavnice za dobavo jajc v PCJ, ki jih je rejec predložil ob nadzoru se niso ujemale z dobavnicami, ki so bile dejansko izdane pakirnemu centru in naknadno pridobljene iz PCJ. Ugotovljene so bile razlike v podatkih o datumu znesitve jajc. 
· Evidenca pogina ni bila vodena dnevno in se ni vodila ločeno za posamezen hlev.

Zaradi navedbe pakirnega centra za jajca na embalažni enoti je bila rejcu prepovedana prodaja jajc, ki niso bila razvrščena in pakirana v odobrenem pakirnem centru. Ker sledljivost jajc ni bila zagotovljena, je bilo njihovo dajanje v promet prepovedano.
Za odpravo ugotovljenih nepravilnosti je bila izdana upravno inšpekcijska odločba, uveden je bil tudi prekrškovni postopek ter podana kazenska ovadba zaradi suma storitve kaznivega dejanja ponarejanja poslovnih listin.
Pripravila:
Inšpekcija za veterinarski nadzor










